ভারতের টেস্ট দলের অধিনায়ক বিরাট কোহলির ভক্তের সংখ্যা ক্রমশ বাড়ছে। স্বপ্নের ফর্মে তিনি এবং তাঁর দল। কোহলির আগ্রাসী ক্রিকেট প্রশংসিত হয়েছে সর্বত্র। অথচ কোহলির আগ্রাসন নিয়ে অতীতে কম কালি খরচ হয়নি। মাঠের ভিতরে অতিরিক্ত আবেগ, আগ্রাসন দেখানোর জন্য অনেকেই কোহলিকে সমালোচনা করেছিলেন। এর তালিকায় রয়েছেন পাকিস্তানের ক্রিকেটাররাও।
কোহলির এই আগ্রাসন একজনের ভারী পছন্দ। কেবল আগ্রাসন দেখিয়েই যে বিরাট থেমে যান তা নয়। বিরাট কিন্তু পারফরম্যান্সও করে যাচ্ছেন সমানতালে। ব্যাট করতে নেমে রানের পর রান করে যাচ্ছেন। তাঁর নেতৃত্বে ভারত একের পর এক সিরিজ জিতেই চলেছে। কোহলির এ হেন আগ্রাসন এবং দুরন্ত পারফরম্যান্স দেখার পরে আর স্থির থাকতে পারেননি ভারতের টেনিসকন্যা সানিয়া মির্জা। তিনি নিজেও কোর্টের ভিতরে দারুণ আগ্রাসী। প্রতিপক্ষকে ছেড়ে কথা বলার পাত্রী নন সানিয়া। সেই সানিয়া মির্জা কোহলি সম্পর্কে বলছেন, ‘বিরাটের আগ্রাসন আমার দারুণ পছন্দ। আগ্রাসন যেমন রয়েছে বিরাটের, সেই সঙ্গে দুরন্ত পারফরম্যান্সও করে চলেছে। এটাই গুরুত্বপূর্ণ ব্যাপার।’ 
আরও পড়ুন
বিরাট কোহলির জন্য কী ভবিষ্যদ্বাণী করলেন প্রাক্তন অধিনায়ক সৌরভ গঙ্গোপাধ্যায়?
দুর্বলতা ঢেকে কীভাবে ক্রিকেটবিশ্বের বিরাট তারকা হলেন দিল্লির ছেলে
কোহলি সফল কেন? গোটা দুনিয়া এর একেক রকম ব্যাখ্যা দিচ্ছে। সানিয়া কিন্তু অন্য ব্যাখ্যা দিচ্ছেন। কী বলছেন ভারতের টেনিস কন্যা? হায়দরাবাদি কন্যার বক্তব্য, অতিরিক্ত আগ্রাসনের জন্যই বিরাট সফল। সাধারণত ক্রীড়াবিদরা চরিত্রগত দিক থেকে আগ্রাসী হয়ে থাকেন। খেলার মাঠে বিনয়, ভদ্রতা দেখালে চলে না। সানিয়া বলেন, ‘ক্রীড়াবিদদের আগ্রাসী হতে হয়। ক্রীড়াবিদদের মৃদু স্বভাবের হলে চলে না। বিরাট আগ্রাসী না হলে আজকের এই জায়গায় পৌঁছতেও পারত না।’